ศก.ไทยพ.ค.ขยายตัวดี
ธปท.เผยภาวะเศรษฐกิจเดือนพ.ค.ขยายตัวดีตามกำลังซื้อในประเทศ และมีแนวโน้มดีต่อเนืองจากปัจจัยหลายด้าน
30 มิ.ย. 2554

ธปท.เผยภาวะเศรษฐกิจเดือนพ.ค.ขยายตัวดีตามกำลังซื้อในประเทศ และมีแนวโน้มดีต่อเนืองจากปัจจัยหลายด้าน
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) แถลงภาวะเศรษฐกิจในเดือนพ.ค.ที่ผ่านมาว่า ขยายตัวต่อเนื่องจากเดือนก่อนหน้า จากการบริโภคภาคเอกชนที่ขยายตัวได้ดีที่ 5.1% จากเดือนก่อนหน้า 4.5% ตามกำลังซื้อในประเทศ  โดยเครื่องชี้การบริดภคภาคเอกชนเพิ่มขึ้นต่อเนื่อง ทั้งภาษีมูลค่าเพิ่มและปริมาณการนำเข้าสินค้าเพื่อการบริโภค รายได้เกษตรกรที่ทรงตัวในเกณฑ์สูง ภายใต้อัตราการว่างงานที่ต่ำเพียง 0.8% 
นอกจากนี้ การลงทุนภาคเอกชนก็ขยายตัวในเกณฑ์ดีที่ 0.4% จากเดือนก่อนหน้าติดลบ 1% การใช้กำลังการผลิตยังอยู่ในเกณฑ์ดี ยกเว้นในหมวดยานยนต์ที่ยังมีการผลิตที่ต่ำ เนื่องจากยังได้รับผลกระทบจากภัยพิบัติประเทศญี่ปุ่นอยู่ แต่อย่างไรก็ตามภาคธุรกิจยังมีความเชื่อมั่น และประกอบกับอุปสงค์ในต่างประเทศทั้งการส่งออกและการท่องเที่ยวขยายตัวในระดับสูง ส่งผลให้แนวโน้มเศรษฐกิจไทยมีโอกาสขยายตัวดีต่อเนื่อง
“การบริโภคที่ดีขึ้นนี้เป็นผลจากจะมีการเลือกตั้งหรือไม่ ยังไม่ชัดเจน แต่เครื่องชี้ทางเศรษฐกิจหลายด้านชี้ไปในทางที่ดีขึ้นและน่าจะส่งผลให้ขยายตัวดีต่อเนื่องได้” นายเมธีกล่าว